AFC Challenge kup 2012.
AFC Challenge kup 2012. je bilo četvrto međunarodno nogometno takmičenje u sklopu organizacije Azijske nogometne konfederacije (AFC) u kojem su učestvovale zemalje koje su uglavnom kategorizirane kao "zemlje u razvoju". Turnir je održan u Nepalu od 8. do 19. marta 2012. godine. Za razliku od prethodnih izdanja turnira, nije bilo automatski kvalificiranih ekipa. Aktuelni prvak iz 2010. godine Sjeverna Koreja, viceprvak Turkmenistan i trećeplasirani Tadžikistan su igrali kvalifikacije za ponovno učešće na AFC Challenge kupu. Nakon što se uspješno kvalificirala na AFC Challenge kup 2012. Sjeverna Koreja je uspjela da odbrani titulu pobijedivši u finalu kao i prije dvije godine Turkmenistan. Pobjednom u finalu Sjeverna Koreja je obezbjedila učešće na Azijskom kupu 2015. koje se igralo u Australiji. Treće mjesto su osvojili Filipini pobjedivši Palestinu. Na turniru je odigrano 16 utakmica te postignuto 42 gola što je iznosilo 2.63 data gola po utakmici. Phil Younghusband, reprezentativac Filipina je bio najbolji strijelac turnira sa šest postignutih golova.